b'\n_START_ARTICLE_\nEvropa (roman)\n_START_SECTION_\nVsebina\n_START_PARAGRAPH_\nJesen leta 2006. Mo\xc4\x8dno de\xc5\xbeuje in zunaj je temno. \xc4\x8crni mercedes drvi po cesti. Ob \xc5\xa1oferju sedijo \xc5\xa1e trije potniki, ki so prvi\xc4\x8d pripotovali v Maribor, dva izmed njiju sta celo prvi\xc4\x8d v Evropi. Kmalu prispejo na cilj in od celodnevnega potovanja utrujeni gostje se dogovorijo, kdaj naj \xc5\xa1ofer zjutraj pride ponje. Vsi so udele\xc5\xbeenci mednarodne konference o Evropi danes, ki jo organizira Mariborski in\xc5\xa1titut za evropske \xc5\xa1tudije. Med njimi je tudi eden najbolj opaznih povabljenih, tako reko\xc4\x8d zvezda mednarodnega sre\xc4\x8danja, Kevin Douglas. Naslednje jutro ribi\xc4\x8d v Dravi najde truplo. Tako se za\xc4\x8dne preiskava o umoru, ki jo vodi vi\xc5\xa1ji in\xc5\xa1pektor Martin Vrenko s svojima sodelavcema, komaj poro\xc4\x8denim kriminalistom Markom Breznikom in vi\xc5\xa1jo kriminalistko Ivano Premk. Kmalu ugotovijo identiteto trupla, ki pripada Kevinu Douglasu. Dokaj natan\xc4\x8dno lahko dolo\xc4\x8dijo \xc4\x8das smrti in domnevajo, da ga je zbil avto. Uradno je \xc5\xa1lo za prometno nesre\xc4\x8do s pobegom in je smrt uglednega profesorja obveljala za zelo tragi\xc4\x8den, a popolnoma nenameren naklju\xc4\x8den dogodek. Kriminalisti\xc4\x8dna preiskava pa je \xc5\xbee prvi teden po dogodku za\xc5\xa1la v slepo ulico, kajti ni\xc4\x8desar na \xc4\x8demer bi zasnovali preiskavo jim ni uspelo izbrskat. Raziskovanje motiva ote\xc5\xbeuje tudi dejstvo, da mo\xc5\xbeak Evropo pozna le iz literature in spleta in o njej modruje ne da bi jo dejansko kdaj videl. Zgodba je napeta prav do konca, ko nam pisatelj razkrije presenetljivega morilca.\n_START_SECTION_\nZbirka\n_START_PARAGRAPH_\nEvropa je \xc4\x8detrti roman iz serije primerov detektiva Vrenka, ki jih je v letih 2007-2012 ustvaril mariborski pisatelj Avgust Dem\xc5\xa1ar. Prvi roman je iz\xc5\xa1el pod naslovom Olje na platnu, sledijo mu Retrospektiva (Drugi primer in\xc5\xa1pektorja Vrenka, 2008), Tanek led (Tretji primer in\xc5\xa1pektorja Vrenka, 2009), Hotel Abbazia (Peti primer in\xc5\xa1pektorja Vrenka, 2011), Obsedenosti v \xc4\x8dasu krize (\xc5\xa0esti primer in\xc5\xa1pektorja Vrenka, 2012). S sedmim romanom z naslovom Milo\xc5\xa1 (2013) je nadaljeval serijo, hkrati pa je namesto uveljavljenih uvedel nove literarne junake, in\xc5\xa1pektorja Milo\xc5\xa1a, kriminalistko Niko Lavri\xc4\x8d in kriminalista Draga Jazbeca.\n_START_SECTION_\nNagrade\n_START_PARAGRAPH_\nAvgust Dem\xc5\xa1ar je leta 2011 za roman Evropa prejel nominacijo za Kresnikovo nagrado.'